DA Den Europæiske Unions Tidende C 93/4

Bekendtgørelse fra Kommissionen i henhold til artikel 4, stk. 1, litra a), i Rådets forordning (EØF) nr. 2408/92

Indførelse af forpligtelse til offentlig tjeneste vedrørende ruteflyvning i perioden 1.3.2006-28.2.2009 mellem Mariehamn/Åland (MHQ)-Stockholm/Arlanda (ARN) til supplering af tidligere beslutninger

(2006/C 93/03)

(EØS-relevant tekst)

I medfør af artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet har Ålands landskapsregering besluttet at indføre forpligtelse til offentlig tjeneste, hvad angår ruteflyvning på ruten Mariehamn/Åland (MHQ)- Stockholm/Arlanda (ARN):

Mindste antal flyvninger

I perioden 1.3.2006-28.2.2009 beflyves ruten med mindst to daglige returflyvninger mandag-fredag. Der flyves ikke i juli af hensyn til den lave efterspørgsel. Alle flyvninger foretages uden mellemlandinger.

Kapacitet

Der skal være mindst 30 pladser pr. flyvning og mindst 2 500 pladser pr. måned. Hvis belægningsprocenten overstiger 80 % i et kalenderkvartal i det første år, skal kapaciteten for den efterfølgende fartplanperiode justeres.

Fartplan

Rejsende fra Åland skal på hverdage så vidt muligt kunne foretage en returflyvning samme dag til alle ruteflyvningsdestinationer i Sverige og til Oslo, København og de væsentligste lufthavne i det øvrige Europa.

Flyet skal senest ankomme i ARN mandag-fredag senest kl. 6.30 og mellem kl. 16.30 og 18.30. Afgang fra ARN mandag-fredag lægges i perioderne kl. 8.00-9.30 og kl. 19.30-21.00, hvis det er muligt at få tildelt disse afgangstider (slots). På visse af årets dage, hvor efterspørgslen er særligt lav, som f.eks. i weekender i forbindelse med helligdage eller længere ferieperioder, kan beflyvningen under ekstraordinære omstændigheder indskrænkes med den kontraktudstedende myndigheds samtykke og med forbehold af en særligt aftalt kreditering pr. enkelt flyvning. I lighed hermed kan udbudet øges med forbehold af en særligt aftalt billetpris for hver returflyvning.

Flytype

Den sande marchfart (TAS) skal være mindst 360 km/h. Flyet skal være udstyret med trykkabine og toiletfaciliteter. Bagage- og lastkapaciteten skal ved et fuldt lastet fly under normale vejrforhold være mindst 20 kg pr. passager.

Billetpriser

Billetprisen for en returflyvning MHQ/ARN må ikke overstige 290 EUR incl. afgifter og moms.

Der kan foretages prisjusteringer i overensstemmelse med SCB's indeks for erhvervsrejsende med forbehold af Ålands landskapsregerings godkendelse. Der skal tilbydes billigere billetter til f.eks. børn, unge, studerende og pensionister.

Information, booking, salg og marketing

Der skal gives pålidelige oplysninger om hele rejsen inden afgangen. Luftfartsselskabet er ansvarlig for, at ajourførte og korrekte oplysninger om fartplaner og billetpriser samt andre oplysninger er let tilgængelige og udbredt på en hensigtsmæssig måde. Marketing skal også omfatte annoncer i den lokale presse, samt i andre medier og turistbrochurer med henblik på at fremme efterspørgsel efter lufttransport.

Flyvningens kontinuitet

Som kvalitetskrav gælder, at højst 20 % af afgangene må være mere end 5 minutter forsinkede, og højst 5 % af afgangene må være mere end 15 minutter forsinkede. Bortset fra omstændigheder, som ligger uden for luftfartsselskabets kontrol, skal mindst 99 % af flyvningerne udføres i henhold til fartplanen for hvert kalenderkvartal. Luftfartsselskabet skal give et varsel på 6 måneder, hvis det ønsker at indstille beflyvningen.

Adgangsforhold

Luftfartsselskabet skal sikre, at de rejsendes krav tilgodeses på følgende måde:

— Passagererne skal kunne gå om bord og forlade flyet på en værdig og sikker måde.

— Der skal tages særlig hensyn til syge, funktionshæmmede og borgere med særlige behov og deres legitime behov i forbindelse med assistance under flyvningen.

— Ledsageordninger og andre rimelige tjenester skal ydes i forbindelse med tilslutningsflyvninger.

— Der skal ved anmodning gives oplysninger om rejsemuligheder og ruter.

— Sikkerhedsoplysninger og andre oplysninger skal formidles visuelt (så svagtseende og hørehæmmede også kan tilegne sig dem).

— Kunden skal på en enkel måde kunne bestille og købe billetter.

— Alle meddelelser om bord skal gives på svensk og engelsk.

Miljøkrav

Flystøjen må ikke overstige de gældende støjnormer. Alt udstyr, der er installeret i flyet med henblik på at forbedre komforten og miljøet, skal være i drift og anvendes i henhold til de gældende retningslinjer.

Rapportering

Luftfartsselskaber, som beflyver ruten MHQ-ARN skal hvert kalenderkvartal rapportere til Ålands landskapsregering om, hvordan forpligtelsen til offentlig tjeneste er blevet opfyldt.